કર્ણાટકમાં જનતા દળ (એસ) – કોંગ્રેસ વચ્ચેના ગઠબંધનમાં અપેક્ષા કરતાં વહેલી તિરાડ દેખાવા લાગી છે. રાજ્યના ભૂતપૂર્વ પ્રધાનો એમ.બી. પાટિલ અને એચ.કે. પાટિલ તેમજ વરિષ્ઠ નેતાઓ ગણગણવા લાગ્યા છે કે જનતાદળ (એસ) દ્વારા મોટા ભાગનાં મહત્ત્વનાં ખાતાંઓ કબજે કરી લેવાયાં છે અને બાકી રહેલાં ખાતાંઓને કોંગ્રેસના જુનિયર નેતાઓને ફાળવાયાં છે. વિચિત્રતા એ છે કે, કોંગ્રેસના આ આંતરિક અસંતોષથી કોંગ્રેસના દિલ્હીના મોવડીમંડળ કરતાં વધુ ચિંતિત મુખ્યપ્રધાન કુમારસ્વામીના પિતા એચ.ડી. દેવગૌડા છે. દેવગૌડાએ નિવેદન કરીને એવું કહ્યું છે કે, કુમારસ્વામીને મુખ્યપ્રધાન બનાવવાનું તેમણે કહ્યું ન હતું. એમ.બી. પાટિલને શાંત પાડવા ગત સપ્તાહે કુમારસ્વામી તેમને મળ્યા હતા. જોકે ત્યાર પછી કુમારસ્વામીએ વિચિત્ર નિવેદન કરીને પરિસ્થિતિ વધુ ડહોળી નાખી હતી. તેમણે કહ્યું કે, અગાઉની સરકારમાં પ્રવર્તતા ભ્રષ્ટાચારને કારણે તેઓ મુખ્યપ્રધાનપદ સ્વીકારવા હિચકિચાટ અનુભવતા હતા, તેમણે એવી વાતો સાંભળી છે કે સચિવાલયમાં બદલી માટે વચેટિયાઓ રૃપિયા દસ કરોડની માગણી કરે છે. ભૂતપૂર્વ કોંગ્રેસી મુખ્યપ્રધાન સિધ્ધરામૈયાને એવું લાગે છે કે આ વાત તેમને ટાર્ગેટ બનાવીને કહેવાઈ છે.